18-åring omkom i klemulykke i Steinkjer
Ulykken skjedde i Sprova i Steinkjer kommune i Nord-Trøndelag. Mannen skal ha begynt å jobbe med bilen ved 21-tiden onsdag kveld, og politiet ble varslet om ulykken klokken 23.36. - Ambulansepersonellet som kom fram til stedet, utførte hjerte- og lungeredning på ham, men livet sto ikke til å redde. Han ble erklært død klokken 00.26, opplyser operasjonsleder Dag Hjulstad i Nord-Trøndelag politidistrikt til NTB. Politiet har foreløpig få opplysninger om omstendighetene rundt ulykken, men det synes klart at bilen har falt ned på mannen mens han jobbet under den.
En 18 år gammel mann fra Steinkjer mistet livet da han fikk en bil over seg sent onsdag kveld. Mannen lå under bilen og jobbet da ulykken skjedde.